CELEX: 52013XG0803(01)
Language: mt
Date: 2013-08-03 00:00:00
Title: Konklużjonijiet tal-Kunsill dwar il-massimizzazzjoni tal-potenzjal tal-politika taż-żgħażagħ fl-indirizzar tal-għanijiet tal-Istrateġija Ewropa 2020

3.8.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 224/2
            
         Konklużjonijiet tal-Kunsill dwar il-massimizzazzjoni tal-potenzjal tal-politika taż-żgħażagħ fl-indirizzar tal-għanijiet tal-Istrateġija Ewropa 2020
   2013/C 224/02
   IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL:
   FILWAQT LI JFAKKRU L-ISFOND POLITIKU GĦAL DIN IL-KWISTJONI KIF IMNIŻŻEL FL-ANNESS, U B'MOD PARTIKOLARI
   1.   JIKKUNSIDRAW LI
   
               1.
            
            
               L-Istrateġija Ewropa 2020 u l-inizjattivi ewlenin tagħha jenfasizzaw l-importanza tat-tfassil u t-twettiq tal-politiki li jgħammru liż-żgħażagħ kollha bil-ħiliet u l-kompetenzi li jeħtieġu biex ikollhom parti fl-ekonomija u s-soċjetà bbażati fuq l-għarfien u tirrikonoxxi r-rwol tal-politika taż-żgħażagħ f'dan ir-rigward. L-għanijiet ġenerali tal-Istrateġija Ewropa 2020 u l-miri rispettivi tal-Istati Membri biex jiżdiedu l-impjiegi taż-żgħażagħ, jitnaqqas it-tluq kmieni mill-iskola u tiżdied il-parteċipazzjoni fl-edukazzjoni terzjarja għandhom rilevanza partikolari għaż-żgħażagħ u għal dawk iż-żgħażagħ li jinsabu fl-akbar riskju ta' marġinalizzazzjoni. Il-politika taż-żagħżagħ tinvolvi miżuri li jgħinu l-inklużjoni taż-żgħażagħ f'attivitajiet edukattivi, ta' żvilupp, kulturali u assoċċjazzjonali, il-possibilitajiet li jiksbu esperjenza u opportunitajiet ta' tagħlim prattiku li jtejbu l-ħajja, it-tagħlim u l-ħiliet ta' impjieg taż-żgħażagħ.
            
         
               2.
            
            
               Il-Qafas imġedded għall-Kooperazzjoni Ewropea fil-Qasam taż-Żgħażagħ (2010-2018) (1) jenfasizza l-importanza ta' approċċ doppju li jinvolvi kemm (a) inizjattivi speċifiċi għall-politika taż-żgħażagħ kif ukoll (b) l-integrazzjoni ta' inizjattivi biex tiġi integrata perspettiva taż-żgħażagħ f'oqsma ta' politika rilevanti. Huwa joffri sett ta' strumenti biex isegwu l-attivitajiet fi tmien oqsma ta' azzjoni u jenfasizza approċċ ta' politika transettorjali b'reazzjoni għall-ħtiġijiet u l-aspirazzjonijiet taż-żgħażagħ.
            
         
               3.
            
            
               Ir-Rapport Konġunt tal-UE dwar iż-Żgħażagħ (2) tal-2012 jappella għal rabtiet aktar b'saħħithom u iżjed koeżjoni bejn il-qafas imġedded u l-Istrateġija Ewropa 2020.
            
         
               4.
            
            
               L-impatt tat-tnaqqis fir-ritmu ekonomiku fuq iż-żgħażagħ jippreżenta sfidi għall-politika taż-żgħażagħ, għal firxa ta' oqsma relatati ta' politika li huma mfassla biex jilħqu l-ħtiġijiet taż-żgħażagħ kollha u b'mod partikolari, għal objettivi usa' ta' politika pubblika - b'mod partikolari dawk li jirrigwardaw l-istrateġija Ewropa 2020 għat-tkabbir intelliġenti, sostenibbli u inklużiv. L-isfidi (3) jinkludu l-qgħad, riskju dejjem jiżdied ta' esklużjoni u l-potenzjal għall-benesseri taż-żgħażagħ li jiġi effettwat b'mod negattiv.
            
         
               5.
            
            
               Ħafna żgħażagħ qegħdin b'mod attiv jipparteċipaw, jiżviluppaw u jipproggressaw fi gruppi, komunitajiet u soċjetà usa'; u qegħdin kemm joffru kif ukoll jirċievu benefiċċju kbir f'termini tal-iżvilupp personali u soċjali, ħiliet, esperjenzi u għarfien espert tagħhom. Madankollu, iż-żagħżagħ qed iġarrbu 'transizzjonijiet' imtawla bejn id-dipendenza u l-indipendenza, u trajettorji anqas ċerti f'termini tal-impenn u l-progressjoni professjonali tagħhom.
            
         
               6.
            
            
               Il-kapaċità u l-abbiltà taż-żgħażagħ għall-kreattività, l-innovazzjoni, l-intraprenditorija u l-adattabbiltà - li ġew rikonoxxuti bħala ta' siwi kbir għall-istumulazzjoni ta' ritorn imġedded u sostenibbli għall-benesseri ekonomiku u soċjali fl-Istati Membri u biex iwasslu għal soċjetà aktar inklużiva – jeħtieġ ikunu rikonoxxuti u attrezzati.
            
         
               7.
            
            
               L-għarfien taż-żgħażagħ u kif jolqot il-politika taż-żgħażagħ u politiki relatati maż-żgħażagħ huwa importanti u għandu jkun ibbażat fuq riċerka suffiċjenti.
            
         
               8.
            
            
               Hi meħtieġa enfasi rfinuta fuq il-kontribut pożittiv u distint u l-valur miżjud li l-politika taż-żgħażagħ tista' tagħmel għall-Istrateġija Ewropa 2020, b'mod partikolari fir-rigward tal-għanijiet fl-oqsma tal-edukazzjoni u t-taħriġ, l-impjieg u l-inklużjoni soċjali.
            
         2.   JIEĦDU NOTA LI
   
               9.
            
            
               Diversi inizjattivi ta' politika (kif deskritti fl-Anness għal dan id-dokument) ġew introdotti biex jiġu avvanzati l-għanijiet tal-Istrateġija Ewropa 2020 u biex jiġu indirizzati l-isfidi li jirriżultaw mill-impatt tal-kriżi għall-persuni fl-Ewropa kollha. Ħafna minn dawn għandhom rilevanza partikolari għaż-żgħażagħ. Inizjattivi politiċi fl-impjieg, l-edukazzjoni u t-taħriġ immirati għaż-żgħażagħ jippromwovu l-adozzjoni ta' approċċ 'magħqud flimkien' fejn il-politika taż-żgħażagħ għandha jkollha parti importanti. Ir-rwol tal-Ministri responsabbli għaż-żgħażagħ u l-integrazzjoni tal-perspettiva taż-żgħażagħ f'firxa wiesgħa ta' oqsma politiċi għandu jkun appoġġat, b'mod speċifiku fi ħdan is-Semestru Ewropew.
            
         3.   HUMA TAL-FEHMA LI
   
               10.
            
            
               Il-koordinazzjoni transettorjali u interistituzzjonali fil-livell nazzjonali u dak tal-UE hi ċentrali għall-implimentazzjoni ta' politika taż-żgħażagħ effettiva u fl-indirizzar tal-għanijiet tal-Istrateġija Ewropa 2020 għaż-żgħażagħ.
            
         
               11.
            
            
               Il-Politika taż-Żgħażagħ tipprovdi rispons ta' politika olistika u ċċentrata fuq iż-żgħażagħ li joffru firxa kemm vertikali u kif ukoll orizzontali. Il-politika taż-żgħażagħ għandha rwol kemm distintiv kif ukoll komplementarju, f'koordinazzjoni ma' oqsma ta' poltika oħra, għall-istimulazzjoni ta' firxa ta' reazzjonijiet pożittivi għaż-żgħażagħ. Ir-rwol u l-mandat tal-politika taż-żgħażagħ, madankollu, tibbenifika minn definizzjoni akbar f'kif hija tinforma u tinteraġixxi ma' oqsma relatati ta' politika. Dan isaħħaħ l-impatt tal-politika taż-żgħażagħ, kemm fiha nnfisha u wkoll bħala kontributur għall-Istrateġija Ewropa 2020, b'mod partikolari fir-rigward tal-impjieg u l-inklużjoni soċjali, u għalhekk issaħħaħ il-viżibbiltà tal-politika taż-żgħażagħ f'dan il-kuntest.
            
         
               12.
            
            
               B'mod partikolari, il-miżuri tal-politika taż-żgħażagħ, kif espressi, pereżempju permezz tal-ħidma taż-żgħażagħ u t-tagħlim mhux formali u informali, għandhom rilevanza distinta f'termini tal-preparazzjoni, il-parteċipazzjoni u l-progressjoni taż-żgħażagħ fl-edukazzjoni, u t-taħriġ, u l-impjieg kif ukoll fl-oqsma tas-saħħa u l-inklużjoni soċjali. Tali miżuri jistgħu jassistu attivament il-Pakkett tal-UE għall-Impjiegi taż-Żgħażagħ, b'mod partikolari l-implimentazzjoni effettiva tal-Garanzija għaż-Żgħażagħ u jkunu jibbenefikaw mill-appoġġ tal-Inizjattiva favur l-Impjiegi għaż-Żgħażagħ u fondi rilevanti Ewropej oħrajn.
            
         
               13.
            
            
               Is-settur taż-żgħażagħ għandu għarfien espert partikolari fil-parteċipazzjoni u l-awtonomija taż-żgħażagħ, u b'mod partikolari dawk iż-żgħażagħ b'anqas opportunitajiet li ma jistgħux jintlaħqu permezz tal-politika ta' edukazzjoni u ta' taħriġ u tal-impjieg.
            
         4.   JISSOTTOLINJAW IL-PRIJORITAJIET LI ĠEJJIN BIEX JIĠI MASSIMIZZAT IL-POTENZJAL TAL-POLITIKA TAŻ-ŻGĦAŻAGĦ FIL-KISBA TAL-GĦANIJIET TAL-ISTRATEĠIJA EWROPA 2020
   
               14.
            
            
               Il-miżuri biex tissaħħaħ il-kooperazzjoni transettorjali u interistituzzjonali biex titjieb il-koordinazzjoni tal-politika taż-żgħażagħ u l-oqsma relatati magħha, b'mod partikolari fl-edukazzjoni u t-taħriġ u l-impjiegi, huma prijorità biex jiġi pprovdut rispons ta' politika komprensiva u integrata għall-isfidi soċjali u ekonomiċi li ż-żgħażagħ qed jaffaċċaw attwalment, u biex jintlaħqu ż-żgħażagħ b'anqas opportunitajiet, speċjalment żgħażagħ li huma marġinalizzati u barra mill-impjieg, edukazzjoni jew taħriġ (NEET), sabiex tiġi promossa soċjetà aktar inklużiva u jsir kontribut għall-għanijiet tal-Istrateġija Ewropa 2020.
            
         
               15.
            
            
               Ir-rwol taż-żgħażagħ infushom fil-formazzjoni tat-tfassil tal-linji ta' poltika li jaffettwawhom għandu jissaħħaħ, speċjalment fir-rigward tal-alternattivi, l-aċċess u l-progressjoni tagħhom fl-edukazzjoni u t-taħriġ, u l-impjiegi, sabiex tinkiseb inklużjoni soċjali akbar. Il-parteċipazzjoni taż-żgħażagħ fil-formulazzjoni tal-politika hi ċentrali għall-modi li bihom il-poltika taż-żgħażagħ tiġi implimentata f'konformità mal-Qafas Imġedded għall-Kooperazzjoni Ewropea fil-qasam taż-Żgħażagħ (2010-2018). Il-partijiet interessati fil-politika taż-żgħażagħ għandhom għarfien espert speċifiku fl-iffaċilitar tal-parteċipazzjoni attiva taż-żgħażagħ fl-iżvilupp tal-politika.
            
         
               16.
            
            
               Ir-rwol tal-programm tal-UE l-ġdid propost dwar l-edukazzjoni u t-taħriġ, iż-żgħażagħ u l-isport u b'mod partikolari l-kapitolu tiegħu dwar iż-żgħażagħ, kif ukoll Programmi u Fondi oħra tal-UE, ser ikunu importanti biex iż-żgħażagħ tal-Ewropa jingħataw l-opportunitajiet għat-tagħlim u l-mobbiltà, jakkwistaw ħiliet u esperjenzi ġodda, u biex jipparteċipaw fil-volontarjat u l-iskambji kulturali. Il-valur indipendenti u intrinsiku tal-politika taż-żgħażagħ kif ukoll il-valur miżjud tal-politika taż-żgħażagħ għandu jkun rikonoxxut għall-mod kif jappoġġa l-eżiti għaż-żgħażagħ fl-edukazzjoni u t-taħriġ, l-impjiegi u l-inklużjoni soċjali. Il-ġenerazzjoni li ġejja ta' Fondi Strutturali u ta' investiment Ewropej ser tkun strumentali fl-investiment fiż-żgħażagħ u l-ħiliet tagħhom, u fit-titjib tal-impjegabbiltà u l-aċċess tagħhom għas-suq tax-xogħol.
            
         5.   JISTIEDNU LILL-ISTATI MEMBRI, B'KONSIDERAZZJONI DEBITA GĦALL-PRINĊIPJU TAS-SUSSIDJARJETÀ, BIEX JIKKUNSIDRAW L-AZZJONIJIET LI ĠEJJIN
   
               17.
            
            
               Jiżguraw, fejn adatt, li l-kompiti prijoritarji meħuda skont il-Qafas Imġedded għall-kooperazzjoni Ewropea fil-Qasam taż-Żgħażagħ (2010-2018) jappoġġaw u jikkomplementaw l-Għanijiet tal-Istrateġija Ewropa 2020.
            
         
               18.
            
            
               Jippromwovu l-involviment attiv tal-ministeri taż-żgħażagħ fit-tfassil tal-politika nazzjonali relatata mal-Istrateġija Ewropa 2020, b'mod partikolari fil-formulazzjoni u, fejn xieraq, fil-koordinazzjoni tal-Programmi ta' Riforma Nazzjonali annwali (PNRs).
            
         
               19.
            
            
               Jippromwovu, f'dan il-kuntest u abbażi tad-dispożizzjonijiet nazzjonali għad-djalogu maż-żgħażagħ, l-użu aħjar ta' mekkaniżmi eżistenti jew l-iżvilupp ta' oħrajn ġodda biex jaqbdu l-fehmiet taż-żgħażagħ biex jinfurmaw u jfasslu l-politika taż-żgħażagħ u politiki relatati maż-żgħażagħ.
            
         
               20.
            
            
               Jikkunsidraw kif il-politika taż-żgħażagħ tista' tikkontribwixxi għall-formulazzjoni ta' miżuri taħt il-Pakkett għall-Impjiegi taż-Żgħażagħ inkluż, kif xieraq, l-implimentazzjoni tar-Rakkomandazzjonijiet tal-Kunsill dwar il-Validazzjoni ta' Tagħlim Mhux Formali u Informali u dwar l-Istabbiliment ta' Garanzija għaż-Żgħażagħ.
            
         6.   JISTIEDNU LILL-ISTATI MEMBRI, U LILL-KUMMISSJONI FL-ISFERI TA' KOMPETENZA RISPETTIVI TAGĦHOM U B'KONSIDERAZZJONI DEBITA GĦALL-PRINĊIPJU TA' SUSSIDJARJETA U FILWAQT LI JIRRISPETTAW IR-RESPONSABBILTÀ TAL-ISTATI MEMBRI GĦALL-POLITIKA TAŻ-ŻGĦAŻAGĦ, BIEX
   
               21.
            
            
               Jippromwovu l-kontribut tal-miżuri tal-politika taż-żgħażagħ, bħala parti minn strateġiji usa' ta' politika ta' edukazzjoni u taħriġ, impjiegi u inklużjoni soċjali, għall-kisba tal-Għanijiet tal-Istrateġija Ewropa 2020.
            
         
               22.
            
            
               Jiżguraw koordinazzjoni u sinerġija akbar bejn il-ħidma mwettqa skont il-Qafas Imġedded u l-ħidma li qed issir fl-oqsma tal-edukazzjoni u t-taħriġ u l-impjiegi, biex tissaħħaħ il-parteċipazzjoni taż-żgħażagħ fl-edukazzjoni u t-taħriġ, il-progressjoni tagħhom fl-impjiegi u l-inklużjoni tagħhom fis-soċjetà. B'mod partikolari, jenfasizzaw l-inklużjoni taż-żgħażagħ barra mill-impjieg, edukazzjoni jew taħriġ (NEET).
            
         
               23.
            
            
               Jiżviluppaw, fil-qafas tal-Qafas Imġedded għall-kooperazzjoni Ewropea fil-Qasam taż-Żgħażagħ 2010-2018, pjan ta' ħidma għal terminu medju biex tiġi ggwidata l-ħidma ta' politika taż-żgħażagħ u politiki relatati maż-żgħażagħ b'rispons għat-temi u t-tendenzi attwali dwar iż-żgħażagħ u dawk relatati magħhom u li ser jissottolinjaw oqsma rilevanti għall-koordinazzjoni u l-kollaborazzjoni mal-politiki tal-edukazzjoni u tat-taħriġ u tal-impjiegi bil-ħsieb li jiġi żgurat il-kontibut tal-politika taż-żgħażagħ fis-Semestru Ewropew.
            
         
               24.
            
            
               Jistabbilixxu l-prattika li biha r-rappreżentanti tal-Istati Membri responsabbli għall-politika taż-żgħażagħ imlaqqgħin fil-Kunsill u/jew il-korpi preparatorji tiegħu jistgħu jiddiskutu u jiskambjaw fehmiet dwar il-passi importanti ffukati fuq il-politika fis-Semestru Ewropew, l-Istħarriġ Annwali dwar it-Tkabbir u r-Rakkomandazzjonijiet Speċifiċi għall-Pajjiżi dwar il-linji ta' politika tal-Istati Membri, bil-għan li jiġi pprovdut kontribut rilevanti u fil-ħin lill-Kumitat tal-Impjiegi fil-ħidma tiegħu ta' sorveljanza multilaterali dwar ir-Rakkomandazzonijiet Speċifiċi għall-Pajjiżi.
            
         
               25.
            
            
               Jiżguraw li l-istrumenti deskritti fl-Istrateġija tal-UE għaż-Żgħażagħ u r-Rapport Konġunt tal-UE dwar iż-Żgħażagħ (2012), bħall-proċess ta' Djalogu Strutturat, il-linji ta' politika bbażati fuq l-evidenza u l-kooperazzjoni transettorjali jkunu żviluppati għal effett massimu bil-għan li l-evidenza kollha disponibbli rigward kif il-kriżi qed ikollha impatt fuq iż-żgħażagħ jiġu diretti fid-dibattitu politika tal-Istrateġija Ewropa 2020; u jiġi żgurat li leħen iż-żgħażagħ ikun jista' jinstema' f'dan id-dibattitu.
            
         
               26.
            
            
               Jissottolinjaw kif il-miżuri tal-politika taż-żgħażagħ, kif espressi, pereżempju permezz tal-ħidma taż-żgħażagħ u t-tagħlim mhux formali u informali, huma mezzi biex iż-żgħażagħ, b'mod partikolari dawk b'inqas opportunitajiet, jemanċipaw ruħhom sabiex isiru ċittadini attivi u jipparteċipaw bis-sħiħ fis-soċjetà ċivili u jiżviluppaw il-ħiliet ta' tagħlim u ta' impjieg tagħhom.
            
         
               27.
            
            
               Speċifikatament jenfasizzaw kif tali miżuri jassistu ż-żgħażagħ biex jiżviluppaw il-kompetenzi u l-ħiliet trasversali tagħhom li jassistuhom għall-aċċess għall-edukazzjoni u t-taħriġ u l-opportunitajiet professjonali li jistgħu jsaħħu l-awtonomija u l-progressjoni tagħhom, kif ukoll jassistuhom fl-iżvilupp tal-ħiliet personali u soċjali u jakkwistaw ħiliet ta' impjieg u intraprenditorjali.
            
         
               28.
            
            
               Jippromwovu l-aċċessibbiltà fost il-partijiet interessati rilevanti kollha u jinkoraġġixxu l-użu ta' programmi Ewropej bħal:
               
                           —
                        
                        
                           il-programm Ewropew għall-edukazzjoni, it-taħriġ, iż-żgħażagħ u l-isport, li jappoġġa l-mobbiltà, l-iskambju u t-tisħiħ tal-ħiliet u opportunitajiet għal parteċipazzjoni fil-volontarjat u skambji kulturali; u
                        
                     
                           —
                        
                        
                           programmi u fondi Ewropej oħrajn li fost oħrajn għandhom l-għan li jilħqu ż-żgħażagħ kollha, inklużi dawk b'inqas opportunitajiet u, speċjalment, dawk li huma barra mill-edukazzjoni, l-impjieg jew it-taħriġ;
                        
                     u b'hekk jikkontribwixxu għall-iżvilupp tal-ħiliet u l-impjegabbiltà taż-żgħażagħ.
            
         
               29.
            
            
               Jippromwovu użu sħiħ u ottimali, fejn applikabbli, tal-Inizjattiva favur l-Impjiegi taż-Żgħażagħ biex tiġi implimentata r-Rakkomandazzjoni tal-Kunsill li tistabbilixxi Garanzija għaż-Żgħażagħ.
            
         7.   JISTIEDNU LILL-KUMMISSJONI TIKKUNSIDRA L-AZZJONIJIET LI ĠEJJIN
   
               30.
            
            
               Tikkunsidra l-azzjonijiet li jiżguraw li perspettiva ta' politika taż-żgħażagħ hija ċentrali għall-politika tal-edukazzjoni u t-taħriġ, tal-impjieg u tal-inklużjoni soċjali, biex tiġi inkorporata dimensjoni distinta ta' 'politika taż-żgħażagħ' għal-linji ta' politika biex tiġi implimentata l-Istrateġija Ewropa 2020, b'mod partikolari rigward il-ħidma taż-żgħażagħ u r-rikonoxximent u l-validazzjoni ta' tagħlim mhux formali u informali.
            
         
               31.
            
            
               Tippromwovi s-sensibilizzazzjoni dwar il-programmi ta' finanzjament kollha tal-UE u eżempji tal-aħjar prattiki assoċjati li jiżviluppaw l-ħiliet taż-żgħażagħ għas-Seklu 21 billi titqiegħed enfasi aktar ċara fuq kif tali programmi jistimulaw tagħlim bbażat fuq il-ħiliet, ta' esperjenza u intraprenditorjali li jsaħħu u jagħmlu awtonoma l-parteċipazzjoni taż-żgħażagħ fis-soċjetà, fl-edukazzjoni u t-taħriġ, fl-impjiegi, u b'mod partikolari, għaż-żgħażagħ b'anqas opportunitajiet.
            
         
               32.
            
            
               Fil-kuntest tal-Istrateġija Ewropa 2020 u l-Qafas Imġedded għall-Kooperazzjoni Ewropea fil-Qasam taż-Żgħażagħ (2012-2018), tkompli bl-intenzjonijiet tagħha li tevalwa l-proċess tad-Djalogu Strutturat biex jiġi żgurat li l-kamp ta' applikazzjoni, l-iskala u l-kontenut tal-proċess jirriflettu u jirrispondu għall-ħtiġijiet attwali taż-żgħażagħ u li min-naħa tiegħu, jinforma b'mod utli l-iżvilupp tal-politika taż-żgħażagħ.
            
         
               33.
            
            
               Tikkunsidra l-abbozzar ta' dokument ta' kunċett ibbażat fuq sejbiet mir-Rapport tal-UE dwar iż-Żgħażagħ u l-ħidma kurrenti fl-oqsma tat-tagħlim bejn il-pari u abbażi ta' dan, isir seminar dwar it-tagħlim bejn il-pari li jinvolvi l-oqsma ewlenin ta' politika taż-Żgħażagħ, l-Edukazzjoni u Taħriġ u l-Impjiegi, u l-partijiet interessati rilevanti, biex jiġi eżaminat l-aħjar mod li bih jista' jipprogressa rispons kollaborattiv ta' politika għall-isfidi attwali li qed jiffaċċaw iż-żgħażagħ. Tali inizjattiva tkun tista' tiddeskrivi r-rakkomandazzjonijiet li jkunu jistgħu jiġu kkunsidrati mill-oqsma rispettivi ta' politika u l-kunsilli rilevanti għal azzjoni ulterjuri.
            
         
      (1)  ĠU C 311, 19.12.2009, p. 1.
   
      (2)  ĠU C 394, 20.12.2012, p. 5.
   
      (3)  Ir-rata tal-qgħad fost iż-żgħażagħ tal-età bejn 15 u 24 sena żdiedet f'daqqa minn 15 % fi Frar 2008 għal 23,6 % f'Jannar 2013. Il-ko-ort NEET (żgħażagħ barra mill-edukazzjoni, impjieg jew taħriġ) kien fih 7,5m żagħżugħ li għandhom l-età bejn 15 u 25 sena f'Jannar 2012.
   
      ANNESS
      
         Sfond politiku
      
      
                  1.
               
               
                  Il-Konklużjonijiet tal-Kunsill Ewropew tat-13 u l-14 ta' Diċembru 2012 (1) u tas-7 u t-8 ta' Frar 2013 (2), li enfasizzaw li għandha tingħata l-ogħla prijorità għall-promozzjoni tal-impjieg taż-żgħażagħ u nedew Inizjattiva favur l-Impjiegi għaż-Żgħażagħ ġdida.
               
            
                  2.
               
               
                  Id-Dikjarazzjoni tal-membri tal-Kunsill Ewropew tat-30 ta' Jannar 2012“Lejn konsolidazzjoni favorevoli għat-tkabbir u tkabbir favorevoli għall-ħolqien tal-impjiegi”, li stiednet lill-Istati Membri biex jistimulaw l-impjiegi, speċjalment għaż-żgħażagħ, bl-iżvilupp u l-implimentazzjoni ta' inizjattivi komprensivi dwar l-impjiegi, l-edukazzjoni u t-taħriġ u l-ħiliet.
               
            
                  3.
               
               
                  Ir-Rakkomandazzjoni tal-Kunsill dwar l-istabbiliment ta' Garanzija għaż-Żgħażagħ, taħt il-“Pakkett għall-Impjiegi taż-Żgħażagħ” (3), li hi parti minn approċċ koordinat ta' politika għall-indirizzar tal-qgħad, it-tluq bikri mill-iskola u l-faqar u l-esklużjoni soċjali fost iż-żgħażagħ.
               
            
                  4.
               
               
                  Ir-Rakkomandazzjoni tal-Kunsill dwar il-validazzjoni ta' tagħlim mhux formali u informali (4), tenfasizza opportunitajiet u mekkaniżmi li jippermettu l-għarfien, il-ħiliet u l-kompetenzi miksuba permezz ta' tagħlim mhux formali u informali biex ikollhom rwol importanti fit-tisħiħ tal-impjegabbiltà u l-mobbiltà, kif ukoll fiż-żieda tal-motivazzjoni għal tagħlim tul il-ħajja, b'mod partikolar fil-każ ta' dawk żvantaġġati soċjoekonomikament jew dawk bi kwalifiki baxxi.
               
            
                  5.
               
               
                  Ir-Rapport Konġunt tal-Kunsill u l-Kummissjoni dwar l-implimentazzjoni tal-qafas strateġiku “Edukazzjoni u Taħriġ 2020” (5), li jistabbilixxi passi għall-mobilizzazzjoni tal-proċess “ET2020” b'appoġġ għall-objettivi tal-Istrateġija Ewropa 2020 dwar it-tkabbir u l-impjiegi, u jidentifika għadd ta' oqsma prijoritarji għall-kooperazzjoni Ewropea fl-edukazzjoni u t-taħriġ għall-perijodu 2012-2014.
               
            
                  6.
               
               
                  Il-Konklużjonijiet tal-Kunsill dwar l-“Investiment fl-edukazzjoni u t-taħriġ – reazzjoni għar-Reviżjoni tal-Edukazzjoni: Ninvestu fil-ħiliet għal eżiti soċjoekonomiċi aħjar u l-Istħarriġ Annwali tal-2013 dwar ir-Reviżjoni tal-Edukazzjoni” (6).
               
            
                  7.
               
               
                  Ir-Rakkomandazzjoni tal-Kunsill dwar il-Politiki biex jitnaqqas it-tluq bikri mill-iskola (7) li tenfasizza l-ħtieġa għal politiki transettorjali komprensivi biex jissaħħu r-rabtiet bejn l-edukazzjoni u s-sistemi ta' taħriġ u l-impjieg.
               
            
                  8.
               
               
                  Il-Komunikazzjoni tal-Kummissjoni dwar “Inizjattiva għall-Opportunitajiet għaż-Żgħażagħ” tal-20 Diċembru 2011 (8), tappella lill-Istati Membri biex jieħdu aktar azzjoni biex jindirizzaw ir-rati għolja ta' qgħad fost iż-żgħazagħ, inkluż l-użu aħjar tal-Fondi Soċjali Ewropej u aktar possibilitajiet għall-mobbiltà.
               
            
         (1)  EUCO 205/12.
      
         (2)  EUCO 3/13.
      
         (3)  17944/12.
      
         (4)  ĠU C 398, 22.12.2012, p. 1.
      
         (5)  ĠU C 70, 8.3.2012, p. 9.
      
         (6)  ĠU C 64, 5.3.2013, p. 5.
      
         (7)  ĠU C 191, 1.7.2011, p. 1.
      
         (8)  5166/12.